Apple Glasses lever stadig – nyt læk afslører stor plan

Apple har langt fra opgivet drømmen om briller på næsen. Tværtimod tyder nye oplysninger på, at selskabet er i fuld gang med at teste flere forskellige designs til sine kommende Apple Glasses smartbriller. Og hvis rygterne holder, bliver det ikke en futuristisk AR-gadget, men et mere jordnært Apple-produkt, der skal gøre for ansigtet, hvad Apple Watch gjorde for håndleddet.

Hvor konkurrenterne i høj grad har solgt smartbriller på funktion, ser Apple ud til at ville sælge dem på stil, materialer og genkendeligt design. Det lugter mere af modetilbehør end af tech-demo.

Apple vil vinde på design – ikke på science fiction

Ifølge de seneste oplysninger, der kommer fra Bloombergs Mark Gurman, tester Apple mindst fire forskellige stel. Der er både store rektangulære modeller, smallere firkantede udgaver og mere runde versioner i flere størrelser. Samtidig arbejder Apple angiveligt med flere farver, så brillerne kan ramme bredere end én enkelt signaturmodel.

Det er en vigtig detalje. For hvis Apple vil gøre smartbriller til et masseprodukt, nytter det ikke med ét nørdet design, som kun få gider gå med. Briller er noget, folk har på i ansigtet hele dagen. Derfor giver det mening, at Apple efter sigende tænker mere i stil og personlighed end i klassisk gadget-design.

Her ligger Apples største mulighed også. Firmaet har før vist, at det kan tage et produkt, som allerede findes, og få det til at føles mere lækkert, mere enkelt og mere mainstream. Det er præcis den opskrift, der nu ser ud til at blive testet på smartbriller.

Ikke AR-briller – men en iPhone-gadget til ansigtet

Det er samtidig værd at holde fast i, at der ifølge rygterne ikke er tale om fuldblods AR-briller. De kommende Apple Glasses bliver beskrevet som smartbriller med kameraer, mikrofoner og sensorer, der kan vise notifikationer via lyd, tage billeder og video, afspille musik og bruge AI-funktioner i samspil med iPhone.

Det ligner altså ikke afløseren til Vision Pro. Det ligner snarere en ny type Apple-tilbehør, der kombinerer noget af det bedste fra AirPods og Apple Watch i et format, der er langt mindre ekstremt.

Premium-materialer skal gøre forskellen

Apple vil angiveligt heller ikke nøjes med billig plast. Ifølge rapporterne tester selskabet et design i acetat, som normalt forbindes med mere eksklusive briller. Det peger på, at Apple ikke bare vil lave endnu en techdims, men et produkt, der også skal føles som et rigtigt livsstilsprodukt. Det er en klassisk Apple-manøvre. Når teknologien i sig selv ikke er nok til at skille sig ud, bliver materialer, finish og formsprog en del af våbnet. Det er præcis derfor, Apple efter sigende også arbejder med særlige kameradetaljer og et design, der skal være let at genkende på afstand.

Tidsplanen er stadig ikke officiel, men de seneste meldinger peger på en præsentation enten senere i 2026 eller i begyndelsen af 2027, efterfulgt af en reel lancering i foråret eller sommeren 2027. Samtidig arbejder Apple fortsat på mere avancerede AR-briller med indbyggede displays, men den type produkt ligger længere ude i fremtiden.

Apple Glasses lever stadig – nyt læk afslører stor plan